
	'צירוף המסובין לזימון'
	בירורי הלכה ופסקי דין אקטואליים, מפי גדולי ופוסקי הדור שליט"א. לעורר לב המעיין, ואין לסמוך על הדברים הלכה למעשה.


כִּי שֵׁם ה' אֶקְרָא הָבוּ גֹדֶל לֵאלֹקֵינוּ
סדרת זימון: בגיליון הקודם (מספר 526), התבאר סדר וגדר חיוב הזימון לפני ברכת המזון.

בהמשך לכך יתבאר בגיליון הנוכחי (מספר 527), באיזה אופן מצטרפים המסובים לזימון: האם שלושה שלא התחילו לאכול יחד, או שלא סיימו את סעודתם יחד, חייבים לזמן או רק רשאים לזמן?
האם 'התחילו ביחד' נקבעת בברכת המוציא או באכילת כזית? האם האוכל מאכלים אחרים (מזונות, האדמה או שהכל) או השותה (יין או שאר משקים) מצטרף לזימון?
ומה הדין כאשר שניים כבר סיימו את סעודתם, ורק לאחר מכן הגיע השלישי ואכל עמהם?
מקומות חלוקים: לגבי גדרי הצירוף לזימון באכילה במקומות שונים, שמהם המקור לדיני צירוף למניין בתפילה, ראה בגיליון עומק הפשט (מספר 262 אחרי קדושים תש''פ) שיצא בתקופת הקורונה בנושא "צירוף מנין במרפסות".
1. כיצד מצטרפין לזימון?
עומק לשון המשנה: במשנה (ברכות דף מה.) נאמר: שלשה "שאכלו כאחת" חייבין לזמן. במילים ספורות טמנה המשנה את יסוד כל הסוגיא. אין עצם היותם שלושה מחייב בזימון, אלא העובדה שאכילתם היתה "כאחת" – סעודה אחת המצורפת משלושה סועדים. 
מכאן מסתעפים כל פרטי הסוגיה שבגמרא ובראשונים: מתי נוצרת 'אכילה כאחת' – בתחילת הסעודה או בסופה, האם צריכים להתחיל ולסיים יחד, מהו דין 'מפה אחת' שמצרפת לזימון, ומהם שאר אופני הקביעות והצירוף. הכל כלול בפירוש המילים המדויקות שנאמרו במשנה: "שאכלו כאחת".

צירוף תחילה וסוף: נחלקו הראשונים מה נחשב "שאכלו כאחת". רבינו יונה (ברכות דף לב: מדפי הרי"ף) הכריע בשם רבו, שאין חיוב זימון אלא כאשר קבעו עצמם מתחילת הסעודה לאכול יחד; אבל אם לא קבעו מתחילה, אין סיום האכילה יחד מצרפם.
אולם הרא"ש (ברכות פרק ז סימן א) חולק על רבינו יונה וסובר, שאף אם לא בירכו המוציא יחד, כל שנקבעו לאחר מכן באכילה יחד, או נמצאו יחד בגמר הסעודה, נקבעו לזמן ואינם רשאים ליחלק. וכן פסק השו"ע (סימן קצג סעיף ב), כדעת הרא''ש שיש צירוף בסוף הסעודה, גם כאשר לא התחילו כאחד.
ומבואר בתוס' (ברכות דף מה. ד"ה שלשה), על פי הירושלמי (ברכות תחילת פרק ז), שאם נתנו דעתם לאכול והתחילו יחד, חל עליהם חיוב זימון מתחילת הסעודה, ושוב אינם רשאים להיפרד. אולם אם אחד הקדים ואכל כזית לפני שהצטרפו האחרים, עדיין לא חל עליהם חיוב קבוע, ורשאים לסיים בזמנים שונים ולברך כל אחד לעצמו; ומכל מקום, אם סיימו את אכילתם יחד – חייבים לזמן.

חילוק זה הובא להלכה בט"ז (סימן קצג ס"ק ו), שהתחלה משותפת של שלושתם יוצרת צירוף קבוע וחיוב זימון מתחילת הסעודה, ולכן אין אחד מהם רשאי להקדים לסיים ולברך לבדו. לעומת זאת, כאשר לא התחילו יחד, אין עדיין צירוף המחייבם להישאר עד הזימון, ורשאי להקדים ולברך לבדו; אלא שאם סיימו יחד בפועל, נעשו מצורפים וחייבים לזמן. והעיר הט"ז, שתמוה מדוע הבית יוסף לא הביא חילוק זה. ונקט המשנ''ב (ס"ק יט, שער הציון ס''ק טז) כדעת הט''ז שמספיק אכילה בסוף כדי לחייב, ולא כאחרונים שנחלקו על הט''ז. 
התחילו יחד: כתב השולחן ערוך (סימן קצג סעיף ד), שלושה שישבו לאכול ובירכו ברכת המוציא, אפילו כל אחד אוכל מככרו ואפילו עדיין לא אכלו כזית פת, אינם רשאים ליחלק. כלומר, שברכת המוציא יחד נחשבת כהתחלת סעודה משותפת, ומאותה שעה אינם רשאים ליחלק.
ודנו פוסקי זמננו עד מתי יכול מי שהצטרף באיחור להיחשב כמי שהתחיל יחד: לדעת הג"ר ישראל יעקב פישר זצ''ל (זימון כהלכתו פרק ב ס"ק ט), כל זמן שהראשון לא סיים את אכילת הכזית הראשון, נחשב שהתחילו יחד.
וכן חידד הגרי"ש אלישיב זצ''ל (שיעורי ברכות דף מה.), שכל זמן שלא בלע הראשון את הכזית הראשון, עדיין יכול חברו להצטרף אליו. אולם אם רק שמעו קידוש יחד ולא התחילו את האכילה יחד, אין שמיעת הקידוש מצרפת אותם לזימון.
סיימו יחד: כתב השולחן ערוך (סימן קצג סעיף ב), שלושה שלא נקבעו לאכול יחד מתחילת הסעודה, כגון ששניים קבעו ואחר כך בא השלישי וקבע עמהם, או שאחד קבע תחילה ואחר כך הצטרפו אליו שניים, אם היו קבועים יחד בגמר האכילה אינם רשאים ליחלק, אלא חייבים לזמן. 
וביאר המשנה ברורה (ס"ק יט), שאם גם לא סיימו יחד, כגון שאחד הצטרף לאחר שהשניים התחילו, וגם סיימו את סעודתם בזמנים שונים, אלו שסיימו תחילה רשאים לברך בפני עצמם, שכן לחיוב זימון צריך שיתחילו יחד או שיסיימו יחד.
2. לא התחילו ולא סיימו
לכתחילה: כתב בשער הציון (סימן קצג ס"ק יז), שאף אם לא התחילו ולא סיימו יחד, לכתחילה מצוה להמתין עד סוף הסעודה, שיוכלו להצטרף לזימון.
חידוש גדול מבואר ברמ"א (סעיף ב), שבכל מקום שרשאים ליחלק שלא התחילו ולא סיימו יחד, מכל מקום יכולים לזמן, ואדרבה יש להם ענין לזמן משום "ברוב עם הדרת מלך".

אולם המשנה ברורה (ס"ק כד) הביא שהמגן אברהם הקשה, שמדברי הרבה פוסקים משמע ששלושה שאכלו בלא קביעות אינם רשאים לזמן, מאחר שאין אחד יכול להוציא את חברו בברכת המזון, והניח את הדין בצריך עיון; ובעשרה, שיש בזימון הזכרת השם, כתב שאין לזמן. 
טעם שיטת המגן אברהם ביאר בשער הציון (ס"ק כב), שכיצד יאמרו "נברך", שפירושו שנברך יחד, כאשר לבסוף כל אחד מוכרח לברך בפני עצמו, שאין אחד יכול להוציא את חבירו.

ולדעת הגרש"ז אויערבאך זצ''ל (חידושים מכתב יד ברכות דף מה.) דברי המגן אברהם שאין לזמן, נאמרו באופן שהשלישי לא קבע עמהם, אבל אם קבע עמהם באמצע הסעודה, רשאים לזמן אף שלא התחילו ולא סיימו יחד. וכן דעת הגר"ח קניבסקי זצ''ל (תורת הזימון פרק ז אות יא), והוכיח כן מדברי המשנה ברורה (סימן ר ס"ק ט), שאם הפסיק לזימון עם שניים, יכול לאחר מכן להצטרף לזימון נוסף, אף שלא התחיל ולא סיים עמהם.
מאידך לדעת הגרי"ש אלישיב זצ''ל (שיעורי הגרי''ש אלישיב ברכות דף מה.), למרות שאין איסור לזמן באופן זה, ראוי שלא לעשות כן, ובפרט בישיבות, כדי שלא יבואו לחשוב שיש בדבר חיוב או מצוה.
3. גמרו לאכול ועדיין לא בירכו
מאכל חביב: בגמרא (ברכות דף מז.) מסופר, שרב ושמואל ישבו בסעודה, וכשהגיע רב שימי בר חייא, מיהר לאכול כדי להצטרף עמהם לזימון. רב אמר לו שכבר גמרו את סעודתם, ואינם מתחייבים בזימון. אולם שמואל השיב, שאילו היו מביאים להם מאכל חביב, לפניו ארדיליא – כמהין ופטריות, ולפני רב גוזלות, ודאי היו אוכלים; ומכיון שעדיין היו ראויים לאכול, לא נחשב שנגמרה סעודתם ומצטרפים לזימון.

על פי זה פסק השולחן ערוך (סימן קצז סעיף א), ששניים שסיימו לאכול ובא שלישי, כל זמן שאילו היו מביאים לפניהם מאכל נוסף היו יכולים לאכול ממנו, השלישי מצטרף עמהם, ומצוה לתת לו לאכול כדי שיצטרף לזימון.
ולכן, כתב המשנה ברורה (סימן קצג ס"ק יט), שאם המתינו עד שסיים השלישי לאכול, חייבים לזמן ואינם רשאים ליחלק; ואפילו שלא סיימו יחד ממש, מאחר שהשניים עדיין ראויים לאכול, דינם כאילו סיימו יחד.
דין זה הוא רק כאשר הגיע קודם שאמרו "הב לן ונבריך", אבל אם אמרו כן לפני שהגיע, שוב אינו מצטרף. וכתב הרמ"א, שנטילת מים אחרונים נחשבת כאמירת "הב לן ונבריך".
4. מקצת המסובין אכלו פת
אכילה קלושה: בגמרא (ברכות דף מח.) מבואר, תשעה שאכלו דגן ואחד אכל ירק - מצטרפין. אמר רבי זירא, בעאי מיניה מרב יהודה: שמנה מהו? שבעה מהו? - אמר ליה: לא שנא. ששה ודאי לא מיבעיא לי.
הרי שגם מי שלא אכל פת יכול להצטרף לזימון. ונפסק בשולחן ערוך ובמשנ''ב (סימן קצז סעיף ב ג), שבעשרה, אם שבעה אכלו פת ושלושה אכלו כל אחד כזית ירק, או שתו רביעית משקה חוץ ממים, מצטרפים לזימון בשם ויכולים לומר "שאכלנו", ולכתחילה צריך שהמזמן יהיה מאוכלי הפת; אבל אם רק שישה אכלו פת וארבעה אכלו ירק, אינם מצטרפים, משום שצריך רוב הניכר של אוכלי פת.
ולעניין זימון בשלושה, כאשר שניים אכלו פת והשלישי אכל כזית מיני דגן או ירק, או שתה רביעית משקה, נחלקו הפוסקים אם מצטרף עמהם לזימון. לכן, כשמצטרף שלישי לסעודה, לכתחילה יתנו לו פת ולא מאכל או משקה אחר; ואם אירע שאכל או שתה דבר אחר, יזמנו עמו.

לעניין סוג המשקה, כתב האור לציון (חלק ב פרק מו אות לב), שלצירוף מועיל רק יין או מיץ פירות טבעי, אבל השותה קפה, תה או משקה ממותק אינו מצטרף. וכן נקט הגרי''ש אלישיב זצ''ל (קובץ תשובות חלק א סימן כב), וכן הביא בספר וזאת הברכה (פרק יג אות ד) בשם כמה פוסקים.
ובתשובות והנהגות (חלק א סימן קפג) כתב, שאין לצרף לזימון על ידי שתיית תה חם, משום שהמצטרף באמצעות שתיית תה נצרך לשתי קולות: האחת, עצם הצירוף לזימון על ידי שתייה; והשנייה, ששתיית תה חם נמשכת בדרך כלל יותר מכדי שתיית רביעית, ובפשטות אין מצטרפים אלא כששותים רביעית בתוך שיעור כדי שתיית רביעית.

